
       REPUBLIKA HRVATSKA
        Općinski sud u Vukovaru
     Vukovar, Županijska ul. br. 31
Poslovni broj: P Ob-59/2022-43

U   I M E    R E P U B L I K E    H R V A T S K E
P  R  E  S  U  D  A

	              Općinski sud u Vukovaru, po sucu pojedincu Sanji Vrabec-Vrančić, u građanskopravnoj stvari tužitelja maloljetnog A. Ž. iz K…, kojega zastupa posebna skrbnica D. V. dipl. pravnica iz Centra za posebno skrbništvo Z. Podružnica O., protiv tuženika A. Ž. iz K…, OIB … i tuženika M. Ž. iz S…, OIB …, radi osporavanja očinstva maloljetnom tužitelju, nakon zaključene nejavne glavne rasprave održane 22. travnja 2026. u nazočnosti tuženice A. Ž., te u nenazočnosti uredno pozvanog tužitelja i tuženika M. Ž., na temelju čl. 335. ZPP-a, 18. svibnja 2026.  

p r e s u d i o    j e

	              I. Utvrđuje se da tuženik M. Ž., rođen … u B…, OIB …nije otac maloljetnog tužitelja A.Ž. kojega je … u V., OIB …, rodila tuženica A. Ž., r. B., rođena … u V., OIB ….
	             II. Ova će se presuda, nakon njezine pravomoćnosti, dostaviti Matičnom uredu V. radi upisa u maticu rođenih za tužitelja maloljetnog Antu Ž., OIB ….
	
Obrazloženje
           1. Maloljetni tužitelj po posebnoj skrbnici D. V., diplomiranoj pravnici s položenim pravosudnim ispitom iz CPS Z. Podružnica O., imenovanoj na tu dužnost rješenjem Centra za socijalnu skrb V.  KLASA UP/I:-…, URBROJ: …. od 5. studenog 2018. podnio je kod Općinskog suda u V. … tužbu protiv tuženice A. Ž., tuženika M. Ž. i tuženika I. R. radi osporavanja i utvrđivanja očinstva u kojoj navodi  da je maloljetni tužitelj  rođen … u V. za vrijeme trajanja braka tuženica i tuženika, koji se  po zakonu smatra ocem djeteta i upisan je kao tužiteljev otac u matici rođenih, da tuženica koja je majka maloljetnog tužitelja navodi da tuženik M. Ž. nije biološki otac djeteta nego da je njegov otac I. R., također označen tuženikom, s obzirom da je zajednica života s tuženikom M. Ž. prestala  6. siječnja 2008., a da je njihov brak razveden Rješenjem općinskog suda u V. Stalne službe u Ž. br. R1 Ob-… od …, te da maloljetni tužitelj ima problema s vršnjacima  zbog postojeće nerazriješene situacije u kojoj tuženik I. R. želi biti upisan  ocem maloljetnog tužitelja.

         2. Rješenjem poslovni broj 26 P Ob-… od …. Općinski sud u V., Stalna služba u O. oglasio se stvarno nenadležnim te je po pravomoćnosti toga rješenja ovaj predmet dostavio ovome sudu sukladno odredi čl. 2. st. 5. Zakona o područjima i sjedištima sudova (Narodne novine br. 67/18 i 21/22) kao općinskom sudu koji je po sjedištu županijskog suda i time nadležan za postupanje u predmetima prema zakonu kojim se uređuju obiteljski odnosi za područje svakog pojedinog županijskog suda.

           3. Rješenjem poslovni broj P Ob-… od …, koje je rješenje postalo pravomoćno 29. rujna 2022., ovaj je sud odbacio tužbu u dijelu kojim se traži utvrđenje da je tuženik I. R. biološki otac maloljetnog tužitelja A. Ž. s obzirom da imenovani posebni skrbnik sukladno odredbi 383. Obiteljskog zakona ne može podnijeti  tužbu  radi utvrđivanja majčinstva odnosno očinstva.
 
4. Tuženica A. Ž. očitovala se na tužbu 24. rujna 2024. kada je na zapisnik  sastavljenom o održanom ročištu za glavnu raspravu izjavila da je potrebno provesti postupak kako bi se utvrdilo da M. Ž. nije otac njezinog sina A. Ž. zato što on nije njegovim otac nego je samo upisan kao njegov otac zato što su u to vrijeme ona i M. još bili u braku.

5. Tuženik M. Ž. je uredno primio poziv za davanja odgovora na tužbu, tužbu s prilozima, no  odgovor na tužbu nije dao niti je pristupio u sud uredno pozvan  na ročište na kojemu je  sud  izveo dokaz saslušanjem  tuženice i tuženika u svojstvu parnične stranke, a nije niti pristupio  po pozivu suda kod Genos d.o.o. za vještačenje i analizu Biocentar, Z. radi provedbe medicinskog vještačena analizom DNA koje je vještačenje određeno rješenjem ovoga suda u smislu odredbe čl. 391. i čl. 399. Obiteljskog zakona.

6. Stranke u ovoj parnici bile su sve osobe u smislu odredbe čl. 79. u sv. s odredbom čl. 406. st. 1. Obiteljskog zakona (Narodne novine broj 103/15, 98/19, 47/20, 49/23–Odluka Ustavnog suda Republike Hrvatske i 156/23, u daljem tekstu ObZ), te je tužba podnesena u zakonom predviđenom roku, sve u smislu odredbe čl. 383. i čl. 400. ObZ-a.
          
7. Radi utvrđivanja odlučnih činjenica sud je izveo dokaze uvidom u i pregledom rodnog list na ime A. Ž., vjenčanog lista, rješenja Općinskog suda u V., Stalne službe u Ž. R1 Ob-… od …. (stranica spisa 4-6),  obavijesti Genos d.o.o Z. od 6. lipnja 2025.  (stranica spisa 70) i od 22. listopada 2025. (stranica spisa 82) te je izveo dokaz saslušanjem tuženice A. Ž. kao parnične stranke (stranica spisa 87-88).
Izvedeni dokazi ocijenjeni su savjesno i brižljivo, kako svaki izvedeni dokaz zasebno tako i svi izvedeni dokazi u njihovoj međusobnoj povezanosti  primjenom odredbe čl. 8. Zakona o parničnom postupku (Narodne novine br. 53/91, 91/92, 112/99, 88/01, 117/03, 88/05, 2/07- odluka Ustavnog suda RH i 84/08, 96/08, 123/08, 57/11, 148/11 - pročišćeni tekst, 25/13, 89/14- odluka Ustavnog suda Republike Hrvatske i 70/19, 89/22, 114/22, 155/23 i 146/25 u daljem tekstu ZPP). 
            7.1. Iz pročitanih isprava dostavljenih uz tužbu utvrđeno je da je maloljetni tužitelj rođen … u V. od majke  A. Ž. r. B., rođene … u V. i oca M. Ž., rođenog …. u B… te da u to vrijeme brak koji su A. B. i M. Ž. sklopili … u V. još nije bio razveden s obzirom da je iz primjedbi i naknadnog upisa u matici vjenčanih u kojoj je upisana činjenica sklapanja toga braka, upisano da je pravomoćnom presudom Općinskog suda u V., Stalne službe u Ž. broj R1 Ob-… od …. taj brak razveden te da je brak prestao …., kao i da je tim rješenjem odobren i plan o zajedničkoj roditeljskoj skrbi koji su navedeni sklopili u odnosu na svoju djecu maloljetnu A. Ž. rođenu …. u V. i A. Ž. rođenog … u V..

             7.2. Iz obavijesti Genos d.o.o.  utvrđeno je da  u navedenim terminima  kad se trebalo provesti izuzimanje uzoraka bukalne sluznice maloljetnog tužitelja, tuženice A. Ž. i tuženika M. Ž., u zakazani termin kod navedene ustanove oba puta nije pristupio tuženik M. Ž. iako je poziv za to uredno  zaprimio, tako da nije prestupljeno izuzimanju uzoraka bukalne sluznice navedene tuženice i maloljetnog tužitelja koji su u tu ustanovu pristupili radi provedbe medicinskog vještačenja sukladno dostignućima suvremene znanosti i provedbi DNA analize radi utvrđenja odlučne činjenice da tuženik M. Ž. nije otac maloljetnog tužitelja.
            7.3. Saslušana kod ovoga suda kao parnična stranka tuženica A. Ž. u svome iskazu  iznijela je da tuženik M. Ž. ne može biti otac maloljetnog tužitelja jer je u vrijeme kada je ona ostala trudna,  ona živjela u D., a M. je bio u S. i ni na koji način nisu mogli doći i nisu došli u kontakt, da je u vrijeme  kada se rodio A. 13. lipnja 2015. ona još bila u braku s M. Ž. i nije postojala mogućnost  da se  A. upiše tko je njegov biološki otac, a to je bio pokojni I. R., koji je  nakon što je rodila njihovu kćer A… upisan njezinim ocem jer  je M. dao izjavu da on nije A. otac. Iznijela je da M. Ž. zna da je ona rodila A. i zna da on nije njegov otac, da su ona i pokojni I. R. roditelji dvoje zajedničke djece kćeri A. i sina A., da se ona slaže  da se utvrdi da M. Ž. nije A. otac zato što je njegov otac pokojni I. R., te da  ona i M. Ž., iako je njihov brak razveden nakon što je rodila A., nisu živjeli u bračnoj zajednici i nisu bili u nikakvoj emocionalnoj vezi  od prve godine života njihove jedine zajedničke kćeri A. Ž. koja će u listopadu navršiti dvadeset godina života i koja je njihovo (M. i A.) jedino zajedničko dijete.
 
 	            8. U smislu odredbe čl. 390. ObZ-a sud je  odredio izvesti dokaz medicinskim vještačenjem sukladno postignućima suvremene znanosti, odredio je rok do kojega će se čekati izvođenje toga dokaza, poziv za izvođenje toga dokaza uz rješenje kojim je izvođenje određeno bilo je dostavljeno osobno strankama te je u pozivu bila navedena ustanova koja će izvršiti to vještačenje, vrijeme vještačenja i upozorenje na posljedice izostanka te s obzirom da ovaj dokaz nije izveden zato što se jedna od stranaka i to tuženik M. Ž., nije odazvao pozivima za izvođenje dokaza medicinskim vještačenjem, sud je nakon  izvođenja dokaza  pregledom  u sudski spis dostavljenih isprava i saslušanjem tuženice A. Ž., koja je majka maloljetnog tužitelja, utvrdio  da je istaknuti tužbeni zahtjev maloljetnog tužitelja kojim on osporava  očinstvo tuženika M. Ž., koje je kao bračno upisano u matici rođenih  u kojoj je upisana činjenica rođenja maloljetnog tužitelja, osnovan.

             9. Tuženica A. Ž. kao majka maloljetnog tužitelja u svome iskazu  iznijela je  vjerodostojno  i logično  razloge zbog kojih  tuženik M. Ž. ne može biti i nije biološki otac  maloljetnog tužitelja,  kao i razloge  zbog kojih tuženik, sada pokojni Ivica Radošević, nije mogao  i zato nije bio upisan ocem maloljetnog tužitelja.

             9.1. Tuženica A. Ž. faktično je u bračnoj zajednici s tuženikom M.  Ž. živjela do jedne godine života njihovog zajedničkog djeteta, sada punoljetne A. Ž., te je intimne odnose koji su doveli do začeća maloljetnog tužitelja  održavala sa sada pokojnim I. R. koji je i otac njihove zajedničke kćeri A., ali činjenica da je I. R.  biološki otac maloljetnog tužitelja nije mogla biti upisana u maticu rođenih s obzirom da u to vrijeme sukladno važećem Obiteljskom zakonu takva mogućnost nije postojala, tako da je tuženik M. Ž. upisan ocem maloljetnog tužitelja  na temelju presumpcije o bračnom očinstvu zato što je u to vrijeme brak tuženice  i tuženika M. Ž. još formalno postojao te je razveden tek kasnije donesenom odlukom suda.

           10. S obzirom na suglasnost činjenica utvrđenih iz pročitanih isprava i danog iskaza tuženice A. Ž. nespornim su utvrđene činjenice koje maloljetni tužitelj navodi u svojoj tužbi,  te je, s obzirom da je tuženica majka maloljetnog tužitelja, da je tuženik M. Ž. upisan ocem maloljetnog tužitelja kao bračni drug tuženice s obzirom da  brak  koji su sklopili  tuženica i tuženik još nije u to vrijeme bio formalno razveden iako faktično nisu živjeli u zajednici života više od sedamnaest godina, valjalo odlučiti kao u izreci ove presude i utvrditi da tuženik nije  biološki otac maloljetnog tužitelja kojega je … u V. rodila tuženica A.Ž..

            11. Po pravomoćnosti ove presude, Matični ured V. nadležan za upis u maticu rođenih za matično područje Vinkovci, izvršit će upis brisanja upisane osobe oca maloljetnog tužitelja M. Ž. s obzirom da tuženik nije otac maloljetnog tužitelja, činjenica rođenja kojeg djeteta je upisana u matici rođenih matičnog područja V. za godinu …. pod rednim brojem ….

           12. S obzirom da niti jedna od stranka nije potraživala naknadu parničnih troškova od suprotne strane, sud o troškovima ovoga postupka nije odlučivao.
U Vukovaru 18. svibnja 2026.
									Sudac:
	                                                                                           Sudac:
		Sanja Vrabec-Vrančić v.r.								Sanja Vrabec-Vrančić 









Uputa o pravnom lijeku:
Protiv ove presude može se podnijeti žalba u roku od 15 (petnaest) dana računajući od dana primitka otpravka ove presude. Žalba se podnosi županijskom sudu kao drugostupanjskom, putem ovoga suda, pisano u tri istovjetna primjerka.	
Ako stranka nije pristupila na ročište na kojemu se presuda objavljuje, a uredno je obaviještena o ročištu, smatrat će se da joj je dostava presude obavljena onoga dana kada je održano ročište na kojem se presuda objavljuje, a presudu će sud istaknuti na internetskoj stranici e-oglasnoj ploči sudova, dok ovjereni prijepis presude stranka može preuzeti neposredno u sudu istoga dana (čl. 335. st. 9., 10. i 11. ZPP-a).
	Stranci koja nije uredno obaviještena o ročištu na kojemu se presuda objavljuje, sud će presudu dostaviti prema odredbama ZPP-a o dostavi pismena (čl. 335. st.11. ZPP-a). 
              Dostavna naredba:
1. Maloljetnom tužitelju putem posebne skrbnice. 
2. Tuženici.  
3. Tuženiku.
- po pravomoćnosti:
4.  Matični ured V. za maticu rođenih.

